Mugabe lees die verkeerde toespraakRobert en Grace Mugabe Foto: redpepper.co.uk President Robert Mugabe van Zimbabwe het Dinsdag ŉ groot flater begaan toe hy tydens die opening van sy land se parlement die verkeerde toespraak voorgelees het. In plaas van sy parlementêre openingstoespraak, het hy weer sy Staatsrede, wat hy laat in Augustus gelewer het, voorgelees. George Charamba, woordvoerder van die presidensie, het die flater bevestig. “Daar was ŉ deurmekaarspul met die toesprake en dit het daartoe gelei dat sy edele, die president, die verkeerde toespraak gelewer het,” het Charamba gesê. “Die probleem het in sy sekretariële kantoor plaasgevind en die aflewering in die parlement moet tersyde gestel word. Die fout word berou en korrektiewe maatreëls word oorweeg.” Mugabe het verlede Desember meer as 12 000 afgevaardigdes by die Zanu PF-kongres in die hoofstad verstom gelaat toe hy, onbewustelik, sy eie party veroordeel het. Zanu PF-beamptes veroordeel gereeld tydens politieke vergaderings en verkiesingsveldtogte die amptelike opposisie, Morgan Tsvangirai se Movement for Democratic Change. Mugabe het egter gesê, “Pasi neZanu PF”, wat beteken “Laat Zanu PF val”.